01/09/2000: Ons het ’n werksaanbod aangeneem in Brussels, Belgie by ’n sagteware maatskappy ACL Europe ( http://www.acl.com/ ). Hulle verskaf sagteware aan ouditeure en Anton gaan die Professional Services afdeling bestuur. Ons gaan ou Budapest baie mis maar sien uit na die nuwe lewe in Wes-Europa.
15/03/2001: Ons het die afgelope tyd redelik baie rond gereis en was in Beirut, Praag en verskeie Belgiese stede. Op Anton se verjaardag het ons na Gent gegaan waar hy by die universiteit gepraat het en daarna het Mandi hom bederf met die mees romantiese ete in ’n restaurant op ’n egte ou Europese plein. Dit is ’n juweel van ’n dorp, ons sal beslis weer daar gaan kuier.
18/07/2001: Ons het sopas ’n geweldige besige 2 maande agter die rug. Ons het ver en wyd rond getoer met werk en so paar kuier naweke tussenin. Hier is ’n opsomming van ons ervaringe:
2. Met slegs een dag tussenin is ons terug na Brussels en die volgende oggend weer na Denemarke na ’n dorpie met die naam Skodborg. Anton het by ’n seminaar van Deloitte & Touche gaan praat. Ons het in ’n heerlike spa gebly en lekker die lywe maseer in die warm water.
5. Terug van Parys het ons ’n week by die huis gehad en toe vir 4 dae na Edinburgh, Skotland gevlieg. Dit was net vakansie! Na ons die pragtige stad deurkruis het was daar nog 2 dae oor en ons kan mos nie stil sit nie. Ons huur toe ’n motor en ry na Loch Ness (amper die monster gesien), Inverness en toe sommer aan tot heel bo in die noorde van Skotland (John O’Groats). Ons moes deurnag ry en in die kar slaap maar dit was ’n fantastiese kuier. Die noorde van Skotland is werklik van die mooiste plekke wat ons nog besoek het. (Kaart van Skotland).
Terug van Switserland het Anton ’n dag of wat later na Oslo in Noorweë gevlieg vir werk. Mandi was nie saam nie en het ingehaal op al die take by die huis.
Na Oslo het die gesin (ja die honde ook), 3 dae later in die motor geklim en “een heel prettige reis” (soos die Flaame sal sê), aangepak. Ons het meer as 6000km afgelê vanaf Brussels na Nice, Cannes en Marseilles in die suide van Frankryk met al sy naak strande, daarna na Barcelona aan die oos kus van Spanje, deur Madrid en sentraal Spanje, deur sentraal Portugal tot in Lisabon. Hier het Anton gewerk en ons het met honde en al in ’n heerlike 5 ster hotel tuisgegaan. Die terugkeer het deur die noorde van Spanje, die weste van Frankryk (wynlande) gegaan en ons het 26 uur aanmekaar gery. Na alles wen Spanje ons stem vir die lekkerste land alhoewel Frankryk steeds die mooiste bly. Lisabon is ’n baie interessante stad met die ’n asemrowende brug maar Portugal oor die algemeen het ’n minder vriendelike atmosfeer. Baie harde ry, baie interessante tyd, baie leersame toer maar veral ’n vreeslik UITMUNTENDE ervaring!
Ons het ’n wonderlike meevallertjie gekry. Ons vlieg oormore na Suid Afrika vir ’n mengsel van werk en vakansie!! Ons kan nie wag om die plek weer te beleef nie. Vandag gaan ons eers Springbokke teen Frankryk kyk in Parys, Stade de France. Bokke bo!! (Hoop ons).
24/12/2001: Geseende Kersfees en voorspoedige nuwejaar aan almal! Intussen was ons weer in Suid Afrika, Denemarke en Switzerland, almal heerlik veral die wonderlike son in SA en die heerlike krewe wat ons daar geeet het. Ons is op die oomblik bevoorreg om ’n spierwit feestyd te beleef hier in Brussels. Dit het so 2 dae terug goed gesneeu en ons het heerlik in die sneeu gaan stap en selfs ons eie slee gemaak en in die agterplaas gespeel. Ons geniet dit terdee en dit maak op vir die feit dat ons nie in pragtige SA en by ons familie kan wees gedurende die tyd. Gaan kyk gerus na ons videos oor die sneeu hier by ons en ons slee pret. Ons hoop julle kan so ook ’n smakie van ’n regte egte wit Kersfees beleef
31/1/2002: Ons het die nuwe jaar met ’n groot gejuig binne gestorm en is alweer so besig soos altyd. Mandi het intussen vinnig Suid Afrika besoek om haar ma by te staan. Ma Wilma het ’n galblaas operasie ondergaan maar is tans besig om goed aan te sterk. Anton was in Dubai en Abu Dhabi en daarna na Noorweë en Denemarke gedurende Januarie. Gedurende Januarie alleen het ons tussen ons twee 13 aparte vlugte deurgewerk. Ons begin al wegkruip as ons ’n vliegtuig sien of hoor, dalk wil hy ons kom oplaai! Ons vlieg 2 Feb na ’n eiland naby Zanzibar vir ’n week vakansie. Die eiland se naam is Mnemba en ons kan nie wag vir die lekker bederf nie. Wanneer ons terug kom gaan ons vir ’n paar dae na Budapest en daarna na Riyadh in Saudi Arabië. Ons hoop om vir Mandi ook ’n uitnodiging te kry om die land te besoek. Sy behoort oulik te lyk in ’n Moslem rok!
13/02/2002: Ons het sopas terugekeer van ’n fantastiese week op ’n eiland, Mnemba, naby Zanzibar. Dit was soos ’n regte privaat eiland, maksimum 20 mense op ’n slag op die eiland met kelners wat ons heeltemal bederf het. Ons het gebrand in die son dat die velle nou nog waai. Verder het ons heerlike 3 gang maaltye 3 keer ’n dag gekry en 2 keer ’n dag met ’n boot uit gegaan om te snorkel. Die visse en koraal riwwe was pragtig. Ons het dolfyne gesien en selfs aanskou hoe ’n skilpad kom eiers le op die strand! Om ons heerlike huis het 2 bokkies (Suni’s) elke oggend gespeel. As dit soos ’n paradys klink dan is dit omtrent reg! Tanzania (Dar Es Salaam) en Zanzibar was ook baie interessant.
9/04/2002: Gedurende Februarie en Maart was ons meer as gewoonlik by die huis maar het darem ’n paar heerlike toere agter die rug. Die grootste van almal was ons besoek aan Italie. Ons was nog nie saam daar nie alhoewel Mandi dit jare gelede besoek het. Ons het eers vir 3 dae in Lorica gaan bly. ’n Klein plekkie in die suide van die land langs ’n meer. Heerlik gerus en net vrot gewees. Die winkels maak net oop as iemand aan die deure gaan klop of as ’n buurman kom kuier! Ongelukkig moes Anton ’n seminaar aanbied in Brussels die Woensdag en moes ons terug ry Rome toe. Hy is toe die oggend op die vliegtuig en die aand weer terug. Ons bly toe sommer in Rome en Mandi besigtig die pragtige ou stad met sy wonderlike museums en beelde en kapelle en Colosseum ens. Nadat ons toe weer verenig is laat die aand is ons die volgende dag na Pissa. Wat ’n ervaring om die skewe gebou van naby te sien. Dit was vir ons ’n hoogtepunt! Terug in Rome die volgende dag gaan besoek Mandi toe weer saam met Anton die Sistine chapel met al Michaelangelo en Rapheal se fantastiese kunswerke teen die mure en dak. Dit het beslis aan ons verwagtinge voldoen.
Laastens, maar nie die minste nie, ons lewens gaan alweer ’n nuwe wending binne. Ons het ’n aanbod gekry van maatskappye in beide die Midde Ooste en Suid-Afrika en ons sal hoogs waarskynlik einde Mei in ’n ander land wees. Dinge is in die onderhandelings fase maar ons sal laat weet sodra finale besluite geneem is. Ons gaan ook volgende week na Manchester, UK. Waar Anton gaan praat en daarna gaan ons ’n paar dae in Ierland deurbring. Letterlik een van die laaste lande in Europa wat ons nog nie besoek het nie.
24/05/2002: Nog ’n maand sedert ons laas die blad opgedateer het. Intussen het ons heerlik in Ierland gekuier en die land letterlik dwarsdeur gery in ’n naweek! Ons het selfs een aand op die Aran eilande geslaap en dit was ’n heerlike ervaring. Luister gerus na hierdie tipiese Ierse liedjie “A night to Aran Island”. Dit klink asof dit spesiaal vir ons geskryf is. Ons het saam met Elaine en Ritzema getoer en dit toe so lekker gevind dat ons ’n volgende kuier beplan het.
Kort daarna is die 2 toe vir 10 dae by ons in Brussels en het ons saam na Disneyland Paris gegaan. Ons het soos kinders al die ‘rides’ gedoen en sekere rides selfs 4 keer! Mandi en die gaste het die ander dae België weer plat getoer en al die mooi dorpies besoek. Anton was weer na Skandanavïe vir werk.
Wel, ons toekoms planne is al duideliker. Anton het amptelik bedank en amptelik is ons oppad na Abu Dhabi in die United Arab Emirates (UAE). Ons voorsien dus ’n WARM toekoms vir die gesinnetjie. Dit is naby Dubai so die “shoppers” kan Mandi kom opsoek vir advies. Laastens moet ons egter noem dat daar tog nog gesprek gevoer word met ’n maatskappy in Suid Afrika. Gelukkig weet ons dat ons pad beplan is en is ons nie bekommerd nie. Waarheen ookal, ons sien uit daarna! Anton gaan nie werk in Junie nie en dus gaan hy moet help trek. Dit sal ’n nuwe ervaring wees vir hom, gewoonlik kruip hy by die werk weg en laat Mandi die harde werk doen!